14 ஆண்டவர் தாவீதுடன் இருந்ததால், அவர் செய்த யாவற்றிலும் வெற்றி கண்டார். 15 அவர் பெரும் வெற்றிகளைக் குவிப்பதைக் கண்ட போது, சவுல் அவருக்கு இன்னும் அஞ்சினார். 16 ஆனால் இஸ்ரயேலரும் யூதா மக்கள் அனைவரும் தாவீதின் மீது அன்பு செலுத்தினர்; ஏனெனில் அவரே அவர்களை முன்னின்று நடத்திச் சென்றார். சவுலின் மகளைத் தாவீது மணத்தல் 17 பின்பு சவுல், 'என் கை அவன் மேல் படாமல் பெலிஸ்தியர் கை அவன் மேல் படட்டும்' என்று எண்ணி, தாவீதை நோக்கி, "இதோ என் மூத்த மகள் மேராபு! அவளை உனக்கு மணமுடித்துக் கொடுப்பேன். நீ மட்டும் வீரமுள்ளவனாகச் செயல்பட்டு ஆண்டவரின் படைகளை நடத்திச் செல்" என்றார். 18 அப்பொழுது தாவீது சவுலிடம், "அரசரின் மருமகன் ஆவதற்கு நான் யார்? என் உறவினர் யார்? இஸ்ரயேலில் என் தந்தையின் குலம் என்ன?" என்று கேட்டார். 19 சவுலின் மகள் மேராபைத் தாவீதுக்கு மணமுடிக்கவிருந்த நேரத்தில், அவள் மெகொலாயனாகிய அதிரியேலுக்கு மனைவியாக அளிக்கப்பட்டாள். 20 அதன் பின், சவுலின் மகள் மீக்கால் தாவீதின்மீது காதல் கொண்டாள்; இது சவுலுக்கு அறிவிக்கப்பட்டபோது அவர் மகிழ்ச்சியுற்றார்.